**E-atâta primăvară!**

*Doina Bezea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-atâta primăvară-n ochii tăi

secundele-mi vorbesc încet, mahmure,

crestând cu lacrimi florile de tei

sub ropotul amiezii, căzut, ca să te fure.

aleargă cerul înșeuând cocori

și zumzetul de stele dă târcoale

în liniștea de pajiști și de zori

tăind de tine verdele-n pumnale.

mă sfâșii în tăceri ce nu au chip

și-mpart tot universu-n ani cu tine

dar pașii mei sunt umbre, și-atunci țip,

trăgând de pleoape norii ce mă ține.

e-atâta primăvară-n ochii tăi

azi, vântul nu mai bate floarea-n creștet

ți-s ierburi pașii prinși în zbor de tei

și bruma ți-e sărut din lumi de veșted.

Autor Doina Bezea